Georg Spöttlével beszélte meg a Kossuth rádió 180 percében a műsorvezető a migránsoknak mindent megengedő nyugat-európai politikusok tragikus nyilatkozatait.

A finn miniszterelnök nyilatkozatát hozta fel példaként a műsorvezető Nagy Katalin, aki szerint a kormányfő azt mondta volna, hogy "ne haragudjunk a migránsokra, hogy gyerekeket erőszakolnak meg".

Fotó: Szigetváry Zsolt / MTI Nagy Katalin

"Hát van ennek a miniszterelnöknek gyereke?" – kérdezte a műsorvezető Juha Sipilä nyilatkozata kapcsán, amely természetesen nem a bűnelkövetőkre vonatkozott, hanem arra, hogy ne kollektív bűnösökként kezeljék a migránsokat.

"Nem tudom, valószínűleg nincs" – mondta a Nézőpont biztonságpolitikai elemzője az egyébként ötgyermekes finn kormányfőről, aki azt is tudja, milyen elveszíteni a gyerekét: legkisebb fia 2015-ben 20 évesen műtét közben meghalt.

"Ilyen embernek nincs helye a politikában. A miniszterelnököt leváltatnám a nép nevében. Semmibe veszi a saját állampolgárait, a gyermekeket, amikor 9 éves gyermekeket erőszakolnak meg a migránsok... Képzelje el, hogy megy a kislánya az iskolába, megerőszakolják, erre a szülő azt mondja, jó, hát nem haragszom, mert ezt mondta a miniszterelnök" – mondta Spöttle a kormányfőről, aki egyébként nyilatkozataiban embertelen bűncselekménynek nevezte az oului támadásokat, amelyekben migránsok voltak az elkövetők, helyiek az áldozatok.

"A liberalizmus már olyan méreteket öltött, hogy nem is nevetségesnek, hanem már tragikusnak lehetne nevezni" – húzta alá a Nézőpont Intézet biztonságpolitikai elemzője, aki szerint nyugaton szent emberekként kezelik a migránsokat, mindent megbocsátva nekik, arra kényszerítve a lakosságot, hogy inkább ne menjenek szórakozni, ne menjenek sötétedés után az utcára. Szerencsére a V4-eknél nem így van – biztosította a Kossuth Rádió hallgatóit Spöttle.